Antallet af flyrejsende ud af Danmark steg med 13 procent i det seneste kvartal i forhold til kvartalet før. Danskerne var flittigere til at rejse ud med fly i tredje kvartal, viser tal fra Danmarks Statistik. Aalborg Lufthavn topper med en stigning på 20 procent. Lige efter ligger Billund, der havde en stigning på 18 procent, mens Københavns Lufthavn steg med 12 procent. Kun Århus Lufthavn steg ikke i antallet af passagerer til udlandet Hos Aalborg Lufthavn er de glade for fremgangen og har flere bud på hvorfor, det går så godt. -Vi har fået flere ruter direkte til udlandet, hvor fly tidligere skulle mellemlande i København først. Så har vi også lavet en undersøgelse i lufthavnen, der viser, at flere gæster kommer langvejs fra, fordi vi har gratis langtidsparkering, siger Rikke Mølgaard, der er kommunikationschef i Aalborg Lufthavn til TV2/Nord. I faktiske tal rejste 3,9 millioner passagerer ud i tredje kvartal.

Referat:
Aalborg Lufthavn topper i antallet af flyrejsende, der hopper på et fly ud af landet.